Mikkel Dencker (DF), 2009-04-14:
Den 11. maj 2006 offentliggjorde regeringen, at der her i landet skal indføres EU-nummerplader.
Det var desværre et træk, som ikke kom bag på Dansk Folkeparti.
Som bekendt er regeringen overbevist tilhænger af Den Europæiske Union i dens nuværende udformning, og den trækker ivrigt i retning af yderligere udvikling hen imod Europas Forenede Stater.
Derfor er det heller ikke overraskende, at regeringen ligger under for den modedille, der har bredt sig i næsten alle EU-lande, nemlig at klistre et EU-flag på bilernes nummerplader.
Til stor ærgrelse for skiftende regeringer har danskerne aldrig været særlig begejstrede for EU, i hvert fald ikke så meget, som politikerne i tilhængerpartierne har været det.
Det er kommet til udtryk, ved at danskerne flere gange har stemt nej til yderligere udvikling af EU i retning af en europæisk forbundsstat.
Derfor er det nærliggende at drage den konklusion, at den langsigtede strategi bag ideen med at forsyne danske nummerplader med EU-flag er, at den fremtidige udvikling af EU vil glide lettere ned hos de besværlige vælgere, hvis de vænnes til at kigge på EU-symboler hver eneste dag.
For EU-flaget er og bliver et politisk symbol, og det ligger lige for at betragte beslutningen om at påtrykke EU-flaget på danske nummerplader som en politisk manifestation og som et forsøg på at liste EU-symboler ind i danskernes hverdag ad bagdøren.
Skal det være et nyt forsøg på at erstatte kronen med euroen eller på at sidestille EU-flaget med Dannebrog?
I Dansk Folkeparti finder vi det urimeligt, at danskernes biler på den måde skal bruges som reklamesøjle for et politisk projekt, og for os glider ideen ikke lettere ned af, at regeringen vil give den opmærksomme bilejer mulighed for at fravælge EU-flaget på sin nummerplade.
At regeringen kalder ordningen med en EU-nummerplade for en frivillig ordning, indebærer blot, at en nyregistreret eller omregistreret bil som udgangspunkt bliver forsynet med EU-nummerplade, medmindre den opmærksomme bilejer husker at fravælge det.
Denne praksis vil i realiteten føre til, at langt størstedelen af bilerne på de danske veje vil blive udstyret med EU-nummerplader.
Et reelt frit valg havde været således, at nummerpladen som udgangspunkt var politisk neutral, og at bilejeren kunne vælge et symbol til som f.eks. EU-flaget.
Og når man nu skulle have lov til at vælge at have et symbol på internationalt samarbejde på sin nummerplade, hvorfor skulle det så lige være EU-flaget?
Hvorfor skulle det ikke være symboler for FN eller NATO eller Nordisk Råd, som Danmark jo også er medlem af?
Nej, det skulle det ikke være, fordi der nok er en slet skjult dagsorden bag ved, at regeringen vil have EU ind på nummerpladerne, og den dagsorden gør, at uanset hvordan man som bilejer vælger inden for regeringens ordning, bliver der tale om en politisk tilkendegivelse.
I Dansk Folkeparti mener vi ikke, at det på nogen måde er rimeligt, at danskerne på den måde bliver tvunget til at skilte med deres politiske overbevisning.
Desværre må jeg konstatere i dag, at det er der ikke opbakning til i Folketinget, og vi må derfor indstille os på, at nummerpladerne i fremtiden vil blive brugt som reklamesøjle for et politisk projekt, som under halvdelen af befolkningen varmt bakker op.
Til sidst skal jeg selvfølgelig sige, at jeg takker for debatten, som trods alt har været fornøjelig at deltage i.